《二酉园为陈玉叔京兆题》
明代·胡应麟

吾家二酉斋，斗室不盈掬。何以称兹名，架上书万轴。

公家二酉园，大厦蔽陵谷。何以称兹名，笔底珠万斛。

楼台瞰空起，云雾傍檐宿。雕甍挟天柱，高栋擎岳麓。

轩窗洞庭叶，户牖云梦竹。蜃鳄游长川，虎兕啸平陆。

岸芷纷葳蕤，汀兰互芳馥。主人湖海豪，潇洒脱尘俗。

开襟跨寥廓，解带谢拘束。三闾问灵均，九辩追宋玉。

名惊孟公座，梦启傅岩卜。誓扫六合尘，一榻非所欲。

蜚声京兆里，张赵三鼎足。至尊催赐金，上相待横玉。

异日休林泉，赐第镜湖曲。华堂坐昼锦，饱看四野绿。

煌煌中令墅，烨烨魏公筑。宁当卧二酉，卒岁事耕读。

好借胡生居，日餍蠹鱼腹。携手崙昆丘，相将问周穆。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。